“หุ้นเอเชีย” ผันผวน หลัง “วอลล์สตรีท” ปิดลบ-ดัชนี PMI จีนโตเกินคาด
“ตลาดหุ้นเอเชีย” วันนี้ (30 ก.ย.65) เปิดผันผวน หลัง “วอลล์สตรีท” ปิดลบต่ำสุดปีนี้-ดัชนี PMI จีนเดือนก.ย.ปรับตัวขึ้นแตะ 50.1% โตเกินคาด
“ตลาดหุ้นเอเชีย” วันนี้ (30 ก.ย.65) เปิดผันผวน หลัง “วอลล์สตรีท” ปิดลบ-ดัชนี PMI จีนเดือนก.ย.ปรับตัวขึ้นแตะ 50.1% โตเกินคาด
30 ก.ย. 2565

ตลาดหุ้นเอเชียเปิดไร้ทิศทางในวันนี้ หลังจากตลาดหุ้นวอลล์สตรีทปิดลบเมื่อคืนนี้ ขณะที่นักลงทุนจับตาดัชนีผู้จัดการฝ่ายจัดซื้อ (PMI) ภาคการผลิตและบริการของจีนในช่วงเช้านี้ โดย PMI ภาคการผลิตจีนขยายตัวเหนือคาดในเดือนก.ย.
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,240.00 จุด ลดลง 182.05 จุด หรือ -0.69%
ดัชนี HSI ตลาดหุ้นฮ่องกงเปิดวันนี้ที่ 17,165.93 จุด ขยับขึ้น 0.06 จุด หรือ +0.0003%
ดัชนี SSE Composite ตลาดหุ้นจีนเปิดวันนี้ที่  3,042.17 จุด ขยับขึ้น 0.97 จุด หรือ +0.03%
โดยสำนักงานสถิติแห่งชาตจีนเปิดเผยในวันนี้ (30 ก.ย.) ว่า ดัชนีผู้จัดการฝ่ายซื้อ (PMI) ภาคการผลิตอย่างเป็นทางการของจีนปรับตัวขึ้นแตะ 50.1% ในเดือนก.ย. ซึ่งเพิ่มขึ้นจาก 49.4 ในเดือนส.ค. ขณะที่ นักเศรษฐศาสตร์ในผลสำรวจที่จัดทำโดยสำนักข่าวรอยเตอร์คาดการณ์ว่า จะปรับสู่ 49.6
สำหรับตัวเลข PMI ภาคการผลิตเดือนก.ย.เป็นการขยายตัวเหนือความคาดหมาย แม้จีนออกมาตรการสกัดโควิด-19 อย่างเข้มงวดตามเมืองใหญ่และการส่งออกเติบโตชะลอตัว ทั้งยังเป็นการขยายตัวครั้งแรก หลังหดตัวติดต่อกัน 2 เดือน
ขณะที่ ดัชนี PMI ภาคบริการปรับตัวลดลงแตะ 50.6 ในเดือนก.ย. จาก 52.6 ในเดือนส.ค.
ตัวเลขสูงเหนือระดับ 50 บ่งชี้ถึงการขยายตัวของกิจกรรมธุรกิจ ขณะที่ ตัวเลขต่ำกว่าระดับ 50 บ่งชี้ถึงภาวะหดตัว
หุ้นสหรัฐปิดลบเมื่อคืนนี้ โดยดัชนี S&amp;P500 แตะจุดต่ำสุดสำหรับปีนี้และปิดที่ระดับนิวโลว์ โดยปิดลบ 2.1% แตะที่ 3,640.47 ขณะที่ ดัชนีเฉลี่ยอุตสาหกรรมดาวโจนส์ร่วง 458.13 จุด หรือ 1.54% แตะที่ 29,225.61 และดัชนี Nasdaq ปรับตัวลดลง 2.84% แตะที่ 10,737.51
“ความเสี่ยงทางการเมืองและเงินเฟ้อยังไม่คลี่คลายลง โดยสินทรัพย์เสี่ยงเผชิญแรงกดดัน เนื่องจากการคาดการณ์การเติบโตทางเศรษฐกิจที่ย่ำแย่ลงและต้นทุนการระดมทุนที่เพิ่มสูงขึ้นสร้างแรงกระเพื่อมอย่างต่อเนื่อง” นักวิเคราะห์ของเอเอ็นซีรีเสิร์ชกล่าวในวันนี้
 